**Приложение № 2**

към чл. 26 от Наредбата за обхвата и методологията за извършване на оценка на въздействието

|  |  |
| --- | --- |
| **КОНСУЛТАЦИОНЕН ДОКУМЕНТ** | |
| 1. **ОСНОВНА ИНФОРМАЦИЯ ЗА КОНСУЛТАЦИЯТА** | |
|  | Въведение:  Приемане на нов Закон за виното и спиртните напитки се налага, за да бъдат изпълнени задължения на Република България по въвеждане и прилагане на правилата на новите европейски регламенти в националното ни законодателство. Предвижданите в законопроекта промени целят още да разрешат възникнали проблеми по прилагане на сега действащия закон в дейността на специализираната администрация в сектора.  Необходимостта от приемане на нов закон, както и текстовете на предлаганите промените бяха обсъдени и изработени от междуведомствена работна група, включваща представители на Министерство на земеделието и храните, Изпълнителна агенция по лозата и виното, Министерство на икономиката и енергетиката, Национала и регионалните лозаро-винарски камари, Технологичния факултет на Университет по хранително-вкусови технологии – Пловдив, Агенция „Митници“, Национален институт за изследване на виното и спиртните напитки ЕООД и Асоциация на производителите, вносителите и търговците на спиртни напитки.  Така изработеният проект беше внесен за съгласуване в Министерски съвет, но беше върнат за изготвяне на допълнителни доклади и обосновки. Междувременно се наложиха някои допълнителни изменения в тестовете на проектозакона. С оглед осигуряване на откритост, диалог между заинтересованите страни, прозрачност в процеса на взимане на решения и спазване на законовите изисквания, е необходимо да бъде изготвена цялостна оценка на въздействието на проекта на закона. За тази цел предвижданите промени трябва да бъдат съгласувани със заинтересованите страни като им се предостави възможност да изразят становище по тях. |
|  | Цели на консултацията:  Настоящите предварителни неформални консултации се провеждат, за да запознаят заинтересуваните страни с проблемите и предложенията за разрешаването им, да им бъде предоставена възможност да изразят мнението си по предвижданите промени и очакваните въздействия в лозаро-винарския сектор и производството на спиртни напитки, както и да съгласуват проекта на Закон за виното и спиртните напитки с тях.  Като заинтересовани лица в настоящия проект са определени производителите на грозде, вино, продукти от грозде и вино, оцет, плодови вина и спиртни напитки, както и техните професионални организации. По отношение на малките и средни предприятия в сектора ще бъде предоставен и допълнителен въпросник за оценка на отражението върху тях на законовите промените при предоставяне на административни услуги. Този въпросник е приложен към консултационния документ и следва да бъде разпратен на съответните производители от териториалните организации.  Предложенията за изменения, допълнения, добавки и заличавания, изпратени от заинтересованите страни ще бъдат разгледани, обсъдени и взети предвид от работната група при съставяне на финалния вариант на законопроекта. Анализът и обобщението на становищата, изразени по време на консултациите ще позволят да бъде извършена по-всеобхватна и пълна оценка на въздействието на проекта на закона. |
|  | Консултационен процес:  Настоящият документ се представя на заинтересованите лица по електронна поща от съответните териториални поделения на Изпълнителна агенция за лозата и виното. В приложение към него заинтересованите страни ще намерят текста на проектозакона.  Заинтересованите страни могат да представят своите мотивирани становища и препоръки в писмена форма, в свободен текст. Становищата и препоръките следва да бъдат изпратени до Изпълнителна агенция за лозата и виното на следните електронни адреси: n.filipova@eavw.com, d.andreevski@eavw.com, d.fartzova@eavw.com, h.gergov@eavw.com, vldenchev@gmail.com.  В отговорите си заинтересованите страни трябва да посочат какво заинтересовано лице представляват – например производител на грозде, вино, спиртни напитки, представител на организация на производителите и др. Тази информация е необходима, за да може след получаване на становищата и препоръките, да се анализира правилно въздействието на закона върху съответната група заинтересовани страни. Не е необходимо посочване на име или наименование на съответното лице.  Направените предложения следва да бъдат обосновани, за да може работната група да прецени дали са основателни, при разглеждането и обсъждането им.  Срокът за получаване на становища в рамките на настоящите предварителни консултации със заинтересованите лица е до 18 септември.  Участието или неучастието в настоящите предварителни консултации не изключва и не ограничава възможността на заинтересованите лица за участие в задължителните обществени консултации след внасяне на проектозакона в Министерски съвет. |
|  | Релевантни документи и нормативни актове:  1. Закон за виното и спиртните напитки  2. Регламент (EO) № 110/2008 на Европейския парламент и на Съвета относно определението, описанието, представянето, етикетирането и защитата на географските указания на спиртните напитки (ОВ, L 39/16 от 13.02.2008 г.)  4. Регламент (ЕО) № 436/2009 на Комисията от 26 май 2009 година за определяне на подробни правила за прилагане на Регламент (ЕО) № 479/2008 на Съвета по отношение на лозарския регистър, задължителните декларации и събирането на информация с цел наблюдение на пазара, придружителните документи при превоза на продукти и регистрите, които е необходимо да се водят в лозаро-винарския сектор (ОВ L 128/15 от 27.05.2009 г.)  5. Регламент (ЕО) № 606/2009 на Комисията от 10 юли 2009 година относно определяне на някои правила за прилагане на Регламент (ЕО) № 479/2008 на Съвета по отношение на категориите лозаро-винарски продукти, енологичните практики и приложимите ограничения (ОВ, L 193/1 от 24.07.2009 г.)  6. Регламент (ЕО) № 607/2009 на Комисията от 14 юли 2009 г. за определяне на някои подробни правила за прилагането на Регламент (ЕО) № 479/2008 на Съвета по отношение на защитените наименования за произход и защитените географски указания, традиционните наименования, етикетирането и представянето на определени лозаро-винарски продукти (ОВ, L 193/60 от 24 юли 2009 г.)  3. Регламент за изпълнение (ЕС) № 716/2013 от 25 юли 2013 година за определяне на правила за прилагането на Регламент (ЕО) № 110/2008 (ОВ, L 201/21 от 26.07.2013 г.)  7. Регламент (ЕС) № 1308/2013 г. на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (Регламент (ЕС) № 1308/2013 г.) (ОВ, L 347, 20.12.2013 г.)  8. Регламент (ЕС) № 1306/2013 на Европейския парламент и на Съвета от 17 декември 2013 година относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347/549 от 20.12.2013 г.) |
| 1. **ОПИСАНИЕ НА ПРЕДЛОЖЕНИЕТО**   Предвижданите в промени в новия Закон за виното и спиртните напитки имат за задача да отстранят основни слабости и проблеми, възникнали при прилагането на действащия закон. Идентифицирани са два типа проблеми. Едните са свързани с въвеждането на правилата на новото европейско законодателство в България и уведомяването на Европейската Комисия за предприетите мерки за прилагането му у нас при спазване на специфична процедура. Втората група проблеми са предизвикани от различни затруднения при предоставянето на административни услуги на производителите на грозде, вино и спиртни напитки (извършване на проверки и контролни и лабораторни изпитвания, издаване на разрешения, сертификати и поддържане на регистри).  Общата цел на проекта на Закон за виното и спиртните напитки е да осигури пълно съответствие на националното законодателство в сектора със съответните актове от правото на Европейския съюз. В резултат на това трябва да бъде актуализирана националната правна рамка с цел предоставяне на административни услуги, които съответстват на европейските стандарти и изисквания и които отговарят в по-пълна степен националните ни специфики, нуждите на производителите и капацитета на администрацията.  Специфичните цели на закона са:   * Разширяване на пазарите на вино в рамките на единния пазар на ЕС и по света; * Създаване на по-ясен, опростен и ефикасен лозаро-винарски режим, подсигуряващ равновесие между търсенето и предлагането; * Осигуряване на прозрачна, справедлива и навременно функционираща система за контролиране на новите лозови насаждения, според нуждите на сектора; * Използване на референтни методи за изотопен анализ, като се улесни разчитането на резултатите от анализа; * Постигане на прозрачност на пазара и честна конкуренция при производството на грозде, вино и спиртни напитки.   Тези цели се очаква да бъдат постигнати като се създадат ясни правила за провеждане на политиката в лозаро-винарския сектор, както и ефективни правила за контрол при спазването им. Продуктите от лозаро-винарския сектор следва да се произвеждат в съответствие с определени енологични практики и производствени методи, гарантиращи опазването на общественото здраве и очакванията на потребителите по отношение на качеството. В тази връзка се предвижда Министърът на земеделието и храните да осъществява държавната политика в лозаро-винарския сектор и по отношение на производството на плодови вина и оцет. Контролът за спазване на закона по отношение на лозовите насаждения, лозаро-винарските продукти, плодовите вина и оцета ще се упражнява от Изпълнителната агенция по лозата и виното.  Новият закон ще отмени действащия сега Закон за виното и спиртните напитки. Той ще регулира изцяло дейностите в лозаро-винарския сектор като ще се създадат и някои нови права и задължения за участниците. Основната цел е новите текстове да съответстват изцяло на европейските регламенти и на националните особености на сектора. Така в проектозакона се предвиждат нови правила за производството, получаването, преработката, етикетирането, търговията и контрола на гроздето, предназначено за производство на вино, вината, продуктите, получени от грозде и вино, плодовите вина, оцета, етиловия алкохол, дестилатите от земеделски произход и спиртните напитки, както и управлението и контрола на лозаро-винарския потенциал.  Ще бъдат уредени условията и реда за издаване на разрешения за засаждане на нови насаждения и за презасаждане. Ще се включат текстове, свързани с прилагането на преходния режим за преобразуване на права за засаждане и презасаждане в разрешения за засаждане на нови насаждения. Ще се определят и случаите, в които не се изисква издаване на разрешение за лозови насаждения. Такива случаи са: засаждането или презасаждането на площи, предназначени за експериментални цели; отглеждане на лозов посадъчен материал, от който се произвежда вино или лозаро-винарски продукти, предназначени за консумация само в домакинството на производителя или от организации, произвеждащи вино само за вътрешна консумация; при презасаждане от производител, на когото са отчуждени имоти за държавна или общинска нужда, които са били засадени с лозя.  За целите на контрола е уредено поддържането на лозарски регистър, съдържащ данни за гроздопроизводителите, управляваните от тях лозарски стопанства и винопроизводителите. Правилата относно този регистър ще се изготвят в съответствие с изискванията на Регламент (ЕО) № 436/2009 на Комисията. Категориите лозаро-винарски продукти и типът на вината ще бъдат определени съгласно законодателството на ЕС. Изискванията към вината със защитено наименование на произход (ЗНП), вината със защитено географско указание(ЗГУ), сортовите вина без ЗНП и ЗГУ и вината без ЗНП и ЗГУ, както и редът за предоставяне на правна закрила също ще бъдат уредени в съответствие с европейските регламенти.  Новият закон ще определи правата и задълженията на производителите и търговците на винено грозде и лозаро-винарски продукти, както и плодови вина и оцет. Те са свързани с ежегодното подаване на декларации и воденето на дневници, правилата за прилагане на разрешените енологични практики при производството и съхраняването на лозаро-винарски продукти, граничните стойности при употребата им, спецификациите за чистотата и идентичността на веществата, използвани в енологичните практики както и експериментите за прилагането на нови енологични практики. Ще се предвидят специални правила за унищожаване на продуктите, произведени чрез различни от разрешените енологични практики и/или в нарушение на ограниченията за производството и съхраняването им.  Правилата за етикетиране и представяне на лозаро-винарски продукти, за придружителите документи за превоз на територията на страната или на друга държава-членка на ЕС, както и предоставянето на специална гаранция при внос на лозаро-винарски продукти ще съответстват на изискванията на Глава IV от Регламент (ЕО) № 607/2009.  Министърът на икономиката ще осъществява държавната политика по отношение на производството на етилов алкохол от земеделски произход, дестилати от земеделски произход и на спиртните напитки.  В текста на новия закон правилата за производство, техническите определения, означаването, представянето и етикетирането на етилов алкохол от земеделски произход, дестилати от земеделски произход и спиртни напитки ще бъдат изцяло хармонизирани с изискванията на Регламент (ЕО) № 110/2008.  За целите на българските производители и потребители, съобразно наложените добри традиционни практики, ще бъдат установени специфични определения и изисквания за ракия, мастика и дестилатите за тяхното производство. Тези определения ще подчертаят традиционния характер на българските напитки и по-специално на ракията. Ще бъдат разписани конкретни правила за производство на спиртни напитки с географско указание. Ще се определят контролните органи при производството и търговията на дребно със спиртни напитки и техните правомощия. Предвижда се броят на дневниците, които производителите водят, и в които вписват данни за стоките и извършените производствени манипулации да бъде намален. Ще се добавят текстове, регулиращи вноса и износа на спиртни напитки в трети страни, което в още по-голяма степен ще защити българските и чуждестранните потребители.  В Министерство на икономиката ще се води регистър на производителите на етилов алкохол от земеделски произход, дестилати и спиртните напитки. Контролът върху производството им ще се осъществява от лица, оправомощени от министъра на икономиката. В законопроекта се уреждат правилата за регистриране и заличаване от регистъра на производителите и правомощията на контролните органи.  В новия Закон за виното и спиртните напитки ще бъдат уредени условията и редът за: признаване на браншови организации на производителите; изпитателните лаборатории и методите за изпитване; контролът върху производството и търговията на лозаро-винарски продукти, етилов алкохол от земеделски произход, дестилати и спиртни напитки и утвърждаването на състава на дегустационните комисии.  Предвидените санкции в административнонаказателните разпоредби ще бъдат съобразени изцяло с възможностите на производителите, за да се постигнат целите на налаганите наказания, по-висока събираемост на налаганите санкции и по-добра защита на потребителите.  В приложение към закона ще бъдат изготвени образци на декларации, дневници, списъци и други документи, както и тарифа за събираните такси за предоставяне на административните услуги, предвидени в закона.  При осъществяване на посочените цели се очаква прилагането на закона да доведе до следните резултати:   * Повишаване на конкурентоспособността на българските производители; * Функциониране на система за ограничаване на нарастването на новите лозови насаждения, която предпазва производителите от неравнопоставеност и прекомерни административни задължения; * Постигане на по-висока степен на контрол и защита на потребителите.   В случай, че предвижданите промени не бъдат въведени се очаква срещу държавата да бъдат предприети процедури за налагане на санкции от Европейската Комисия във връзка с неспазване на законодателството на Европейския съюз. Освен това, организационните и ресурсните проблеми, пред които е изправена администрация при предоставянето на предвидените административни услуги, биха се задълбочили и биха затруднили допълнително дейността ѝ. Всичко това се предвижда да доведе до излишно забавяне на административната работа при извършване на проверки, лабораторни изпитвания и издаване на необходимите разрешения и сертификати. Този резултат се очаква да отрази негативно въздействие върху нормалното протичане на работата на всички лица, ангажирани в лозаро-винарския сектор. Не на последно място, продължаването на действието на закона в сегашния му вид, не би могло да допринесе за намаляване на административните задължения за производителите, повишаване на качеството на предлаганите продукти и конкурентоспособността им, а с това и до по-добрата защита на потребителите и разширяването на пазарите за българските продукти. | |
| 1. **ВЪПРОСИ ЗА ОБСЪЖДАНЕ**   Заинтересованите страни могат да представят всички свои бележки и коментари по предлаганите промени в новия Закон за виното и спиртните напитки. По-долу са изложени някои примерни въпроси:   * Постигане на заложените цели и резултати чрез предвидените механизми; * Неточности и несъответствия на промените с приложимите европейски актове; * Възможни трудности и проблеми при прилагане на предложените правила; * Потенциални разходи и рискове за производителите и търговците; * Потенциални ползи и възможности за производителите и търговците; * Констатирани несъответствия на проекта с други нормативни актове в сектора; * Предложения за отстраняване на непълноти, неточности и проблеми чрез конкретни промени или допълнения в закона; * Предложения за поправяне на технически грешки; * Предложения към основаните на проектозакона подзаконови нормативни актове; * Всякакви други коментари, предложения и забележки, които заинтересованите страни считат за необходимо да бъдат направени. | |
| 1. **ДОКУМЕНТИ, СЪПЪТСТВАЩИ КОНСУЛТАЦИЯТА**   1. Проект на Закон за виното и спиртните напитки  2. Въпросник за малките и средни предприятия | |